Thomas Morgenstern

Thomas Morgenstern (født 30. oktober 1986 i Spittal an der Drau) er en østerriksk tidligere skihopper. Han konkurrerte i verdenscupen i skihopping fra 2002 til 2014. Han vant 23 verdenscuprenn og vant verdenscupen sammenlagt i sesongene 2007/08 og 2010/11. Han har tre OL-gull og elleve VM-gull derav tre i skiflyging. Han vant hoppuka sammenlagt 2010/2011.


== Debut ==
Thomas Morgenstern debuterte i internasjonal sammenheng under hoppuka 2002–2003, bare 16 år gammel. Fem dager etter det siste hoppukerennet vant han sitt første renn i verdenscupen, i Liberec i Tsjekkia.
Sesongen etter fortsatte fremgangen. Han lå lenge på andreplass bak Sigurd Pettersen i hoppuka, og endte på en fjerdeplass i sammendraget. 


== Verdensmesterskap ==
Morgenstern har seks gullmedaljer med det østerrikske hopplandslaget i lagkonkurransene i VM. Han var med på å vinne begge lagkonkurransene (liten og stor bakke) under VM 2005, storbakkerennet i VM 2007 og begge lagkonkurransene (liten og stor bakke) i VM 2011. Han har også et individuelt gull fra VM 2011 i Oslo.  
Da VM 2011 ble arrangert i Holmenkollen ble Morgenstern verdensmester i normalbakke (Midtstubakken) foran Andreas Kofler og Adam Małysz. Han tok sølvmedaljen i stor bakke (Holmenkollen), kun 0,3 poeng bak landsmannen Gregor Schlierenzauer. 


== Olympiske leker ==
Under OL 2006 i Torino vant han gull i storbakken to ganger, både individuelt og i lagkonkurransen. Han var også med på det østerrikske landslaget som vant gull i OL i 2010 i Vancouver. Under Vinter-OL 2014 ble det sølv i lagkonkurransen, sammen med Michael Hayböck, Thomas Diethart og Gregor Schlierenzauer.


== Skiflyvning ==
I 2006 kom han på tredjeplass individuelt i VM i skiflyging, etter Roar Ljøkelsøy og landsmannen Andreas Widhölzl. 
Morgenstern har i tillegg vært med på det østerrikske landslaget som vant lagkonkurransene i 2008, 2010 og 2012, og som fikk bronsemedaljer i 2004.


== Verdenscupen ==
I verdenscupen 2007/08 ble han historisk ved å være den første til å vinne de seks første individuelle rennene. Fra før hadde landsmannen Andreas Felder (1984/85) og finnen Janne Ahonen (2004/05) hatt denne rekorden ved å ha vunnet de fire første rennene.
I verdenscupen 2010/11 vant Morgenstern sammenlagt allerede i midten av februar. Denne sesongen vant han også Hoppuka sammenlagt.


=== Sammenlagtplasseringer i verdenscupen ===


== Stygge fall ==
Morgenstern falt stygt flere ganger i karrieren. I verdenscupåpningen i Kuusamo i 2003 falt han stygt og rennet måtte avbrytes. Det resulterte ikke i mer enn en brukket finger.I 2013 falt han stygt i verdenscuprennet i Titisee-Neustadt 15. desember 2013, men også her slapp han unna med en brukket finger. Året etter skulle han ikke være like heldig. Han falt stygt i skiflygingsbakken i Kulm under prøveomgangen 10. januar 2014. Han pådro seg hodeskader, og lå flere døgn i koma. Mot alle odds klarte han å komme tilbake som skihopper og kvalifiserte seg også for vinter-OL samme år. Det stygge fallet hemmet ham imidlertid mentalt, noe som medførte at han den påfølgende høsten annonserte at han hadde valgt å avslutte hoppkarrieren.


== Referanser ==


== Eksterne lenker ==
(de) Thomas Morgenstern – Munzinger Sportsarchiv 
(en) Thomas Morgenstern – Olympics.com 
(en) Thomas Morgenstern – Olympic.org 
(en) Thomas Morgenstern – Olympedia 
(en) Thomas Morgenstern – Sports-Reference (OL-resultater – arkivert) 
(en) Thomas Morgenstern – FIS (skihopping) 
thomasmorgenstern.com (tysk)